text: Ён быў бліскучым фізікам, найлепшым знаўцам у Беларусі царкоўнага жывапісу. Як намеснік старшыні БНФ, быў арыштаваны ў 1996 годзе пасля Чарнобыльскага шляху. Яго затрыманнем былі абураны навукоўцы многіх краін.
  Зрабіў кар’еру ў фізіцы, узначальваў секцыю аптычна-электронных сродкаў разведкі ў камісіі АН СССР па распрацоўцы прагнозу развіцця ўзбраенняў, абараніў доктарскую «Аптычныя характарыстыкі факелаў балістычных ракет», аўтар каля 150 навуковых прац па фізіцы.
  Юрый Віктаравіч таксама прымаў удзел у зборы матэрыялаў (экспедыцыі) і напісанні «Зводу помнікаў гісторыі і культуры Беларусі», у 1979 адкрыў пры АН БССР Музей старажытнабеларускай культуры.
  У 1996 годзе, пасля сканчэння масавага Чарнобыльскага шляху, спадар Хадыка разам з В. Сіўчыкам 26 красавіка быў арыштаваны і кінуты ў турму, яго абвінавацілі ў арганізацыі масавых беспарадкаў. У знак пратэсту аб’явіў галадоўку. 21 мая ён быў вызвалены.